Man vas ná verkragting, moord by begraafplaasArgieffoto ŉ 30-jarige man is Woensdag in hegtenis geneem nadat hy glo onlangs ŉ vrou in ŉ begraafplaas in die Oos-Rand verkrag en haar kêrel vermoor het. Twee mans het op 28 Julie die 18-jarige vrou en haar 24-jarige kêrel genader terwyl hulle by ŉ park in Katlehong was. Hulle is met messe en ŉ sambok gedreig en gedwing om na ŉ nabygeleë begraafplaas te gaan. “Die vrou is verkrag en haar kêrel is erg aangerand,” het kapt. Mega Ndobe, ŉ polisiewoordvoerder van Gauteng, gesê. Die man is ná die aanval na ŉ hospitaal geneem waar hy aan sy beserings beswyk het. Die polisie is steeds op soek na ŉ tweede verdagte. Die man moet binnekort in die Palm Ridge-landdroshof verskyn.